**Rotherhamin lasten hyväksikäyttöskandaali** koostui järjestelmällisestä lasten seksuaalisesta hyväksikäytöstä pohjoisenglantilaisessa Rotherhamin kaupungissa South Yorkshiressa 1990-luvun alkupuolelta 2010-luvulle asti ja siihen liittyvästä paikallisviranomaisten haluttomuudesta reagoida tapauksiin. Enimmäkseen pakistanilaistaustaisten miesten uhreiksi joutui arviolta ainakin 1 400 lasta.

Vaikka muun muassa nuorisotyöntekijät raportoivat tapauksista, vähätteli lastensuojelun johto ongelmia, eivätkä poliisit priorisoineet lasten seksuaalisen hyväksikäytön tutkintaa, vaan sen sijaan heillä oli halveksiva asenne uhreja kohtaan. Lisäksi tekijöiden etninen tausta haluttiin salata rasismisyytösten pelossa.

Vuonna 2002 sisäministeriön teettämässä raportissa kritisoitiin Rotherhamin viranomaisia välinpitämättömyydestä lasten hyväksikäyttöä kohtaan, mutta virkamiehet eivät reagoineet siihen, vaan väittivät ongelmien olevan liioiteltuja ja raportin olevan asenteellinen. Vasta vuonna 2010 annettiin ensimmäiset tuomiot, kun tuomion sai viisi pakistanilaistaustaista miestä, joiden uhrit olivat 12–16-vuotiaita tyttöjä.

Elokuussa 2014 julkaistiin raportti, joka arvioi, että noin 1 400 lasta, heistä suurin osa valkoihoisia tyttöjä, oli joutunut seksuaalisen hyväksikäytön uhriksi Rotherhamissa vuosina 1997–2013, ja että tekijät olivat enimmäkseen pakistanilaistaustaisia miehiä. Uhreja raiskasivat useat henkilöt, ja tyttöjä myös kuljetettiin muille paikkakunnille. Heitä myös pakotettiin katsomaan raiskauksia, uhattiin aseilla ja pahoinpideltiin. Joidenkin päälle kaadettiin bensiiniä ja uhattiin sytyttää se. Osa tytöistä tuli raskaaksi. Jotkut uhreista alkoivat vahingoittaa itseään, tekivät itsemurhan tai joutuivat huumekoukkuun.

Lopulta rikoksia tutkimaan perustettiin tutkintaryhmiä, jotka ovat saaneet aikaan useita tuomiota. Esimerkiksi helmikuussa 2016 kolme veljestä ja heidän sukulaisensa tuomittiin lapsiin kohdistuneista seksuaalirikoksista 10–35 vuoden rangaistuksiin. Myös kaksi brittiläistä naista sai tuomion, toinen ehdollista ja toinen 13 vuotta vankeutta. Lokakuussa 2016 tuomittiin kahdeksan miestä: heidän tuomionsa olivat 5–19 vuotta. Helmikuussa 2017 kuusi miestä sai 10–20 vuoden tuomiot. Kaksi miehistä huusi "Allah akbar", kun heitä vietiin pois oikeussalista. Lokakuussa 2018 tuomion sai seitsemän miestä ja vuonna 2014 perustetulla Operation Stovewoodilla oli meneillään 22 tutkintaa, joissa oli noin 300 epäiltyä uhria ja 150 tekijää.

Lähteet
-------

* Jay, Alexis: Independent Inquiry into Child Sexual Exploitation in Rotherham (1997 – 2013)  21.8.2014. Rotherham Metropolitan Borough Council.  (englanniksi)

### Viitteet

1. 1 2  Jay 2014, s. 1
2. 1 2  Dale, Nina: Yli 1400 lasta raiskattiin brittikaupungissa - poliisi ylenkatsoi uhreja *Iltalehti.fi*.  1.9.2014. Viitattu 13.1.2019.
3. ↑  Vuoripuro, Verna: Brittikaupunki ei puuttunut seksuaalirikoksiin – uhreina 1 400 lasta 16 vuoden aikana (maksumuuri) *Helsingin Sanomat*.  27.8.2014. Viitattu 13.1.2019.
4. ↑  Jay 2014, s. 23, 92
5. ↑  Brothers jailed in Rotherham abuse case *BBC News*.  26.2.2016. Viitattu 13.1.2019. (englanniksi)
6. ↑  Eight jailed for Rotherham child abuse *BBC News*.  4.11.2016. Viitattu 13.1.2019. (englanniksi)
7. ↑  Men jailed for child sex abuse *BBC News*.  2.2.2017. Viitattu 13.1.2019. (englanniksi)
8. ↑  Rotherham child sex abuse gang guilty *BBC News*.  29.10.2018. Viitattu 14.1.2019. (englanniksi)

Aiheesta muualla
----------------

* Skandaaliin liittyviä uutisia BBC:llä